José Antonio Abreu

Chosė Antonijus Abreu (, 1939 m. gegužės 9  d. Valeroje, Venesueloje – 2018 m. kovo 24 d. Karakase, Venesueloje) – Venesuelos „El Sistema“ organizacijos įsteigėjas, orkestro vadovas, pedagogas, ekonomistas, aktyvistas, politikas.

Glausta biografija 
Chosė Antonijus Abreu gimė 1939 m. gegužės 9 d. nedideliame Andų miestelyje Valeroje, Venesueloje. Baigė katalikišką Andreso Beljaus vardo universitetą Karakase ir įgijo ekonomikos mokslų daktaro laipsnį. Daug metų jo oficialioje biografijoje buvo teigta, jog Abreu buvo suteiktas naftos ekonomikos mokslų daktaro laipsnis Pensilvanijos universitete, tačiau „El sistema“ 2007 m. gruodžio mėn. šio fakto atsisakė.

1963 m. Chosė Antonijus Abreu buvo išrinktas Venesuelos kongreso deputatu. Po politinės karjeros Abreu Simono Bolivaro vardo bei Andreso Beljaus vardo universitetuose Venesueloje dėstė ekonomiką ir teisę. 1988 m. jis sugrįžo į politiką, tapo kultūros ministru, vėliau Nacionalinės kultūros tarybos prezidentu, pareigas ėjo iki 1994 m.

Muzikinė karjera 

1957 m. Abreu persikėlė į Karakasą studijuoti muzikos kompozicijos. Mokėsi pas Doralisą Jiménez de Medina Barkisimete. Vėliau lankė Karakaso muzikos akademiją, kurioje mokėsi groti fortepijonu pas Venesuelos kompozitorių ir pianistą Moisėjų Moleirą, groti vargonais ir klavesinu pas pianistą Evencio Castellanos, kompoziciją – pas Venesuelos kompozitorių ir pedagogą Vicente Emilio Sojo. 1967 m. už muzikinius sugebėjimus Abreu apdovanotas Nacionaline simfoninės muzikos premija.

Chosė Abreu įkūrė Simono Bolivaro vardo simfoninį orkestrą.

Abreu buvo kelių Venesuelos klasikinės muzikos atlikėjų kartų, įskaitant Los Andželo filharmonijos orkestro muzikinį vadovą Gustavą Dudamelį, mokytojas.

„El Sistema“, apdovanojimai ir pripažinimas 

1975 m. Chosė Abreu įkūrė organizaciją „El Sistema“, oficialiai žinomą kaip Venesuelos nacionalinio jaunimo ir vaikų orkestrų tinklo fondą.
Tai buvo novatoriškas jaunimo ugdymo metodas, kuriame muzika buvo pagrindinė visuomenės ir intelekto tobulėjimo kryptis. Už šio tinklo sukūrimą ir išplėtojimą Chosė Abreu 1979 m. gavo nacionalinę muzikos premiją. Vadovaujant Abreu, „El Sistema“ dalyvavo mainų ir bendradarbiavimo programose su Kanada, Ispanija, Lotynų Amerikos šalimis ir JAV.
Paskatintas vizijos, kad klasikinės muzikos pasaulis gali padėti pagerinti Venesuelos vaikų gyvenimą, Chosė Abreu šimtams tūkstančių vaikų padarė prieinamą muzikos mokymąsi. Dėl nemokamo mokslo, išvykų, prireikus socialinės paramos, galima buvo susitarti, jei vaikas sutiko groti viename iš „El Sistema“ ansamblių. Grupinėms pamokoms tinklo programoje buvo skirtas ypatingas dėmesys, nors ir individualios pamokos buvo mokymo dalis. Vaikai, įvaldę mokymosi pagrindus, buvo deleguojami mokyti jaunesnius vaikus. Draugiškas palaikymas – esminis sistemos dalykas. Šiuo metu organizacijai priklauso 31 simfoninis orkestras, o muzikos mokyklas Venesueloje lanko nuo 310 000 iki 370 000 vaikų.

1993 m. „El Sistema“ organizacija buvo apdovanota garsiąja IMC-UNESCO tarptautine muzikos premija institucijų klasėje. UNESCO 1995 m. taip pat paskyrė Abreu specialiuoju ambasadoriumi, plėtojant visuotinį jaunimo ir vaikų orkestrų ir chorų tinklą bei specialiuoju atstovu, plėtojant orkestrų tinklą pagal UNESCO programą „Pasaulio jaunimo judėjimas ir vaikų orkestrai bei chorai“. Šis projektas buvo sukurtas, vykdant tarpdalykinį projektą „Link taikos kultūros“. Programą Abreu koordinavo per UNESCO biurą Karakase. 1998 m. UNESCO Chosė Abreu taip pat paskyrė geros valios ambasadoriumi.

2004 m. Abreu skirtas „Atvirasis kūrybinių menų pasaulio kultūros apdovanojimas“. Tarp daugybės jo apdovanojimų yra „Order of the Rising Sun” (Japonija, 2007), „Glenn Gould Prize” (Kanada, 2008), įsteigta Kanados pianisto Gleno Gould atminimui, taip pat „Puccini International Prize” (Italija, 2008).

Chosė Abreu taip pat tapo Jungtinės Karalystės Karališkosios filharmonijos (Royal Philharmonic Society, 2008 m.) bei Vokietijos Beethoven-Haus draugijos (2008 m.) garbės nariu.

Chosė Abreu veikla inspiravo sukurti „The Orchestra of the Americas (The OA)”, simfoninio orkestro akademiją, atstovaujančią 25 šalių muzikantus, kuri pelnė Lotynų Amerikos „Grammy“ apdovanojimą. Akademijos patarėjas Plasidas Domingas, muzikos vadovas Karlosas Migelis Prieto.

Kai 2008 m. „B’nai B’rith International“ kompanija Abreu įteikė „B’nai B’rith“ žmogaus teisių apdovanojimą, Abreu lakoniškai apibendrino „El Sistema“ ir jo gyvenimo darbą, sakydamas:

 Kovodami už žmogaus teises, įtraukiame vaikus į muziką. Atskleiskime savo vaikams muzikos grožį ir muzika atskleis mūsų vaikams gyvenimo grožį.

2008 m. „El Sistema“ organizacijai buvo įteiktas „The Princess of Asturias Awards“ apdovanojimas už meną. 2009 m. Abreu įteiktas Pasaulio ekonomikos forumo „krištolinis apdovanojimas“ bei TED konferencijos premija, kuri sudaro 100 000 dolerių.

Abreu apdovanojimų sąrašas atspindi jo gyvenimo veiklą, vystant „El Sistemos“ tinklą:

 Maestro, kuris dešimčių tūkstančių vaikų gyvenimą pakeitė per klasikinę muziką.

2009 m. gegužės 12 d. Abreu buvo nominuotas Karališkosios Švedijos muzikos akademijos įsteigtai premijai – „Polar Music Prize“. Švedijos karalius Karolis XVI Gustavas įteikė šią premiją Chosė Abreu ir Pyteriui Brajanui Gabrieliui iškilmingos ceremonijos Stokholmo koncertų salėje metu 2009 m. rugpjūčio 31 d.

2010 m. Abreu buvo įteikta „Erasmus“ premija. 2012 m. Londono universiteto Švietimo institutas apdovanojo Abreu ir suteikė jam garbės daktaro vardą už jo nuopelnus muzikinio vaikų švietimo ir socialinių pokyčių srityje.

2014 m. rugsėjo 22 d. Notre Dame universitetas apdovanojo Abreu „Notre Dame“ premija už garbingą valstybės tarnybą Lotynų Amerikoje.

Išnašos 

Kompozitoriai
Venesuelos politikai